En ting jeg synes er meget tragikomisk er, at man så ofte bliver stemplet som forkælet af boomere, hvis man tilnærmelsesvist regner med at modtage de samme goder som de selv gjorde.  Den der ikke får bliver kaldt forkælet af den der fik. Det er en lidt mærkværdig anklage. Forestil dig du er til en børnefødselsdag. Et ældre barn får en muffin. Du spørger om du også må få en. Der er ikke råd, bliver der sagt af de voksne. Det ældre barn har nu allerede spist sin muffin, og kalder dig nu forkælet med kagesnask i tænderne og krummer i mundvigene.  Burde man egentlig ikke betragte det ældre barn som en gennemført lille møgunge?  Men ja ja da, jeg tror der er mange goder de ældre oplevede, som forbliver uden for min og andre unges rækkevidde. Ifølge Danmarks statistik bliver gennemsnitslevealderen for mænd i min 90'er generation 72.5 år. Ifølge arbejdsmarkedsstyrelsen kan min 90'er generation se frem til en pensionsalder på 73.5 år. Jeg er sikker på at jobcenteret kan finde på en eller anden smart løsning med at rulle kisten med mit lig til arbejdsprøvning, men jeg stiller mig skeptisk overfor om jeg kommer til at levere en tilfredsstillende indsats.